Изабран је 217. п. н. е. за конзула заједно са Гајем Фламинијем. Гај Фламиније је био плебејац, а Гнеј Сервилије је био патрициј. Две римске конзуларне војске биле су битно смањене након римскога пораза у бици код Требије и због тога су регрутоване четири нове легије. Тит Ливије и Полибије дају доста различит опис збивања. Према Полибију оба конзула окупљала су своје војске, па је онда почетком пролећа Гај Фламиније отишао са војском до Арецијума (Арецо) у Етрурији, а Гнеј Сервилије Гемин је отишао до Ариминија (Римини). Обојица су чекали Ханибалову војску. Ханибал се у то време налазио у Цисалпинској Галији. Задатак двојице конзула је био да спрече продор Ханибала и његове војске на југ. Две конзулске војске нису биле много удаљене, тако да су могле у случају потребе да се уједине. Ханибал је очекивао спајање две конзуларне војске, па је због тога пустошењем територије настојао да увуче Гаја Фламинија у битку пре него што стигне друга римска војска под заповедништвом Гнеја Сервилија Гемина.